Erba' dilettanti awstronawti llandjaw fl-Oċean Atlantiku wara tlett ijiem fl-ispazju. Dan kien l-ewwel tim iffurmat minn ċittadini privati. It-tim bl-isem ta' Inspiration4 telqu f'rokit tal-kumpanija SpaceX minn Florida fl-Amerka u llandja fil-kosta tal-istat erbat ijiem wara għall-ħabta tas-sebgħa ta' filgħaxija. Jistennewhom mal-kosta kien hemm numru ta' dgħajjes li lebbtu lejn ir-rokit biex jassiguraw li dan ma jimxix mal-kurrent. It-tim Inspiration4 kien immexxi mill-biljunarju Jared Isaacman, il-kap eżekuttiv tad-ditta Shift4 Payments Incorporated. Qed jiġi rraportat li hu ħallas madwar mitejn miljun dollaru lil Elon Musk għall-erba' postijiet fuq ir-rokit Crew Dragon.